
הכנסת העשרים
מושב שלישי
<פרוטוקול מס' 563>
מישיבת ועדת הכספים
יום רביעי, י"ד בכסלו התשע"ז (14 בדצמבר 2016), שעה 9:45
<סדר היום:>
<פרק י"ד, סעיפים 69 עד 71 (הפחתת רגולציה בחוק מיסוי מקרקעין), מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע"ז-2016>
נכחו:

<חברי הוועדה:> 
משה גפני – היו"ר
נאוה בוקר

באסל גטאס

זהבה גלאון
יצחק וקנין

אחמד טיבי

מיקי לוי

רחל עזריה

מיקי רוזנטל

חברי הכנסת:
יעקב אשר

איתן ברושי

אכרם חסון

אורי מקלב

<מוזמנים:> 
	מנהל תחום מקרקעין, רשות המסים, משרד האוצר 
	–
	שוקי שרצקי

	עוזר ליועמ"ש-ר"מ, משרד האוצר 
	–
	ישי צבי פרלמן

	מנהל אגף א-רשות המיסים, משרד האוצר 
	–
	יניב כהן

	מרכזת בכירה, כלכלנית, , רשות המסים, משרד האוצר
	–
	רחל קופר

	רפרנט, אגף תקציבים ממשל ומנהל, משרד האוצר 
	–
	ניר אמסל

	רפרנט ממשל ומינהל באג"ת, משרד האוצר 
	–
	אייל טולדו

	רפרנטית משרד החקלאות, משרד האוצר 
	–
	מעיין יפה נשר

	אגף התקציבים, משרד האוצר
	–
	חן לב

	רפרנט ממשל ומינהל באג"ת, משרד האוצר 
	–
	דורון סמיש

	כלכלן, משרד המדע 
	–
	חביב קטן

	עו"ד-מח' יעוץ וחקיקה, משרד המשפטים 
	–
	אריאל צבי

	עו"ד-מח' יעוץ וחקיקה, משרד המשפטים 
	–
	סופי שרית פלבר

	מנהל אגף קשרי ממשל, משרד הפנים 
	–
	חיים יפרח

	ממונה מחלקת תקציבים, משרד הפנים 
	–
	סיון להבי

	עו"ד בלשכה המשפטית, משרד הפנים 
	–
	שחר פרלמוטר

	מנהל אגף בכיר למו"פ, משרד התרבות והספורט 
	–
	ראובן חביב

	מנכ"ל, מרכז השלטון מקומי 
	–
	שלמה דולברג

	קשרי כנסת שלטון מקומי, מרכז השלטון המקומי 
	–
	פנחס קבלו

	יועצת משפטית, מרכז השלטון המקומי
	–
	מירה סולומון

	ראש עיריית דימונה
	–
	בני ביטן

	ראש המועצה חבל אילות
	–
	חנן גינת

	ראש עיריית באר-שבע
	–
	רוביק דנילוביץ'

	ראש מועצת קדימה צורן, ראש מועצה מקומית 
	–
	שביט מס

	ראש עיריית לוד
	–
	יאיר רביבו

	ראש עיריית צפת
	–
	אילן שוחט

	ראש מועצה אזורית ברנר, ראש מועצה איזורית 
	–
	דורון שידלוב

	פורום מסים, לשכת עורכי הדין
	–
	יוסי אלישע

	ממונת חקיקה, לשכת עורכי הדין 
	–
	אוריין לביא

	
	
	ליאת גור

	
	
	משה אלדן

	
	
	מיכל אבידן

	
	
	דר בון


<ייעוץ משפטי:>
שגית אפיק
שלומית ארליך
<מנהל/ת הוועדה:>
טמיר כהן
<רישום פרלמנטרי:>
חפציבה צנעני
<פרק י"ד, סעיפים 69 עד 71 (הפחתת רגולציה בחוק מיסוי מקרקעין), מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע"ז-2016>
<היו"ר משה גפני:>
בוקר טוב. אני  מתכבד לפתוח את ישיבת ועדת הכספים.

<באסל גטאס (הרשימה המשותפת):>
בוקר מצוין, אדוני. איך אתה?
<היו"ר משה גפני:>
אני, ברוך ה', בסדר. הבאתי תפילין למחר.
<מיקי רוזנטל (המחנה הציוני):>
לדעתי, אתה צריך גם ליום שישי.

<היו"ר משה גפני:>
כן, בדיוק.

<מיקי רוזנטל (המחנה הציוני):>
תביא גם את של ההבדלה...

<היו"ר משה גפני:>
אנחנו היינו אמורים להתחיל בדיון בחוק לעידוד השקעות הון. מכיון שיש בקשה שאשב עם שר האוצר לפני הדיון בנושא הזה – יכול להיות שנגיע לשינויים ולהסכמות על נושאים שונים, כמו גם הנושא של מס על שלוש דירות ומעלה – ביקשתי ממנהל הוועדה לשים את שני החוקים האלה בסוף סדר-היום. האמת היא שאני לא יודע מתי זה סוף סדר-היום, ואנחנו נראה זאת במהלך היום.
<קריאה:>
היום זה מחר.

<היו"ר משה גפני:>
יכול להיות שסוף סדר-היום זה מחר.
<מיקי לוי (יש עתיד):>
כמו שאומרים ביידיש: הכל מסחרה.

<היו"ר משה גפני:>
לא. במקרה הזה, לא. במקרה הזה, אני לא יודע מה השר מתכוון.
<באסל גטאס (הרשימה המשותפת):>
במקרה הזה, זה לא יידיש.

<מיקי רוזנטל (המחנה הציוני):>
"מסחרה" זה ביידיש. גם הפלסטינים הם מפולין. באסל, אתה עוד לא יודע את זה, אבל אנחנו נספר לך את זה...

<היו"ר משה גפני:>
אנחנו נעבור לתיקונים בחוק מיסוי  מקרקעין. אנחנו דנו בעניין הזה. מהות החוק היא שהוא בא לקצר הליכים לקבלת אישורים ברשות המסים. שגית, בבקשה, את יכולה להסביר מה סיכמנו עד היום?
<קריאה:>
חוק דירה שלישית לא יהיה עכשיו? הוא לא יהיה?

<היו"ר משה גפני:>
הוא יהיה, היום.

<יצחק וקנין (ש"ס):>
היום הוא ארוך. אם נכנסת ללילה – עד אמצע הלילה.
<היו"ר משה גפני:>
אתה פשוט לא מקשיב למה שאני אומר.
<קריאה:>
באנו במיוחד.

<היו"ר משה גפני:>
בסדר-היום יש את כל החוקים שאנחנו צריכים לאשר. על-פי בקשת השר או על-פי בקשת מה שאמרו לי בשמו, אני משנה את סדר-היום.
<קריאה:>
זה לא שונה. זה מראש - - -

<היו"ר משה גפני:>
כן, כן.

<קריאה:>
- - -

<היו"ר משה גפני:>
זה לא יהיה אצלי. שלא יחזור אלי. אני לא רוצה להחזיק את זה פה.

<מיקי רוזנטל (המחנה הציוני):>
תקים תת-ועדה, ותעביר את זה אלי. אני אומר לך: ככה נפתור את הבעיה הכי טוב.
<מיקי לוי (יש עתיד):>
אחלה רעיון.

<מיקי רוזנטל (המחנה הציוני):>
תאמין לי שאתה תהיה מרוצה מהתוצאה.

<היו"ר משה גפני:>
לא, אין תוצאה בהוא. אין ויכוח.
<מיקי רוזנטל (המחנה הציוני):>
אני יודע. אני צוחק. מה נשאר לנו חוץ מלצחוק, לאור המצב הנוראי הזה? באמת.

<מיקי לוי (יש עתיד):>
על עצמנו.

<מיקי רוזנטל (המחנה הציוני):>
אנשים יצאו ב-06:00 בבוקר מצפת ומדימונה, ואנחנו עושים מהם צחוק.
<היו"ר משה גפני:>
בסדר.
<איתן צחור:>
אז, אנחנו לא נישאר פה. אנחנו, נציגי לה"ב, לא נישאר פה. אנחנו רק מודיעים ש-300,000 עצמאים בישראל מתנגדים לחוק הזה של מיסוי הדירות.
<היו"ר משה גפני:>
בסדר, אבל אתה לא - - -

<קריאה:>
מה לעשות...

<היו"ר משה גפני:>
אבל אתה לא חייב לבוא. אני לא ביקשתי ממך.

<קריאה:>
הגענו עם כל מזג-האוויר.
<היו"ר משה גפני:>
מה אתה רוצה? אני לא מנהל את המדינה. אני, כולה, מייצג סיעה קטנה שמחולקת לשניים. מה אתם רוצים ממני?
<קריאה:>
רק שניים?

<היו"ר משה גפני:>
אני לא שר האוצר, אני לא ראש הממשלה, אני לא שר הביטחון.
<מיקי לוי (יש עתיד):>
אבל שמו את כל הצרות עליך.

<אהיו"ר משה גפני:>
אני לא שר החוץ. מה אתה רוצה ממני?

<מיקי לוי (יש עתיד):>
אדוני, אני רוצה להבין. קיבוצים - - -

<היו"ר משה גפני:>
טוב, לא חשוב. את מה שהיה כאן בדיונים ומה שלא עיכבו אותנו בממשלה העברנו את זה כאן, וברוב המקרים פה אחד בחוקים מסובכים.
<קריאה:>
אם אתה לא, אז מה אני?

<איתן צחור:>
300,000 עצמאים בישראל מתנגדים חד-משמעית לכל הנושא של הדירה השלישית.
<היו"ר משה גפני:>
בסדר. לא הבנתי. לא נתתי לכם רשות דיבור. אני לא מזכיר כבר חודש את המילים "דירה שלישית", ואתה מביא לי את זה ככה סתם בקריאת ביניים?
<איתן צחור:>
למעשה, זה ירד מסדר-היום.

<היו"ר משה גפני:>
זה לא ירד מסדר-היום. זה מופיע בסדר-היום, ותסתכל בסדר-היום.

<איתן צחור:>
ב-24:00 בלילה.

<היו"ר משה גפני:>
המיקום בסדר-היום השתנה רק לגבי נושא עידוד השקעות הון, ולא מעבר לזה.
לגבי תיקונים בחוק מיסוי מקרקעין, מה סיכמנו עד היום?
<אחמד טיבי (הרשימה המשותפת):>
מה לגבי הקיבוצים?

<היו"ר משה גפני:>
מה לך ולקיבוצים עכשיו?

<מיקי רוזנטל (המחנה הציוני):>
הוא מדבר בשם הקיבוץ הפלסטיני...

<באסל גטאס (הרשימה המשותפת):>
קיבוץ הגלויות...

<היו"ר משה גפני:>
שגית, בבקשה.

<שגית אפיק:>
למעשה, נעבור על הנוסח. אני נמצא בעמוד 2 בפסקה (2): בהתאם להחלטת הוועדה נוספה הודעה של רשות המסים למי שנרשמה לו הזכות במקרקעין על המחיקה, ואני אקריא את התיקון: "(2) הערה כאמור בפסקה (1) לא תמנע ביצוע עסקאות בזכות במקרקעין ולא תגביל כל פעולה במרשם המקרקעין והיא תימחק בידי הרשם רק לאחר שאישר המנהל, בהודעה ששלח לרשם ולמי שנרשמה לו זכות במקרקעין, כי העסקה הייתה פטורה ממס או ששולם המס המגיע בשלה". זה תיקון אחד שאנחנו מקריאים לפרוטוקול.
<היו"ר משה גפני:>

דיברנו על זה.

<שגית אפיק:>
כן.

<קריאה:>
- - -

<היו"ר משה גפני:>
אני לא רוצה את זה אצלי. לא, לא יעבור אצלי.

<שגית אפיק:>
הייתה לנו הבקשה למסלול ירוק במס שבח, תשלום של 17% בלי שהנישום יצטרך להביא קבלות והוכחות על השבח שהוא עשה. למעשה, אנחנו הקראנו את זה.
<היו"ר משה גפני:>
אני ביקשתי 17%.

<קריאה:>
הקראתם כהסתייגות.

<היו"ר משה גפני:>
כן, כן.

<שגית אפיק:>
קראנו כהסתייגות.
<היו"ר משה גפני:>
מה זה "כהסתייגות"?

<שגית אפיק:>
הסתייגות של הוועדה. הוועדה מבקשת.

<היו"ר משה גפני:>
אני יושב-ראש הוועדה. מה שאני אומר כהסתייגות הופך להיות חלק מהחוק. אתם – הסתייגות.
<דורון סמיש:>
אנחנו מתנגדים.

<שגית אפיק:>
אתם?

<היו"ר משה גפני:>
מתנגדים. אני רק רוצה להגיד לכם כך: אם אתם מתנגדים, אני הצעתי הצעת פשרה. מדברים על העברת כספים. מדובר על מעמד ביניים כאן, ולא מדובר על אנשים... אם אתם עומדים על העניין של 20%, אני לא הולך לריב אתכם ויש לי מריבות יותר מעניינות, ואתם לא מקבלים את הצעת הפשרה שלי – החברים הציעו 15% ואני הצעתי 17% או 17.5% או לא חשוב, פשרה באמצע – אם אתם עומדים על 20%, אני מבקש להוריד את הסעיף הזה מסדר-היום.
<מיקי לוי (יש עתיד):>
בוא ונצביע.

<היו"ר משה גפני:>
לא, לא, לא.

<מיקי לוי (יש עתיד):>
למה לא?

<היו"ר משה גפני:>
לא.

<מיקי לוי (יש עתיד):>
15%.
<היו"ר משה גפני:>
עוד לא עברתי לאופוזיציה, בחייך, מיקי. אתה יודע שאם היית סגן שר אוצר, היית אומר שאני צודק.
אני מוריד את זה מסדר-היום. יש לכם הצעת חוק רגילה, ושם מדובר על 20%, והיא תבוא לכאן, אלא אם כן יעבירו את זה לוועדה של מיקי זוהר.
<מיקי רוזנטל (המחנה הציוני):>
הקיבוצים.

<היו"ר משה גפני:>
כן.

<מיקי לוי (יש עתיד):>
צדק חלוקתי.

<קריאה:>
אלי כהן.

<היו"ר משה גפני:>
למשל: אלי כהן. מכיון שמדובר על מסים, זה יבוא לכאן ונקיים את הדיון כאן. מה אני צריך עכשיו לשים את זה פה. מה, אתם צריכים להביא את זה פעמיים? אם אתם מסכימים לפשרה, אני מביא את זה עכשיו. אם אתם לא מסכימים - - -
מה אתה עושה לי ככה עם הראש? הפרוטוקול לא רואה את זה.

<קריאה:>
לפרוטוקול: אנחנו לא מסכימים.
<היו"ר משה גפני:>
נציג משרד האוצר סובב את הראש מימין לשמאל ואחרי זה משמאל לימין.
<דורון סמיש:>
לפרוטוקול: אנחנו לא מסכימים.
<היו"ר משה גפני:>
אם אתם לא תסכימו, זה לא יהיה על סדר-היום. זה יירד. אני מבקש להוציא את הסעיף זה. נדון בזה, כשיבוא החוק הרגיל על 20%.
<שגית אפיק:>
אוקיי, ורק נגמור את התיקון.

<היו"ר משה גפני:>
בטח.

<באסל גטאס (הרשימה המשותפת):>
זה לא נקרא פיצול?

<היו"ר משה גפני:>
זה לא פיצול. אני מוריד את זה. אני נגד זה.
<באסל גטאס (הרשימה המשותפת):>
מחוק ההסדרים אתה מוריד את זה.

<היו"ר משה גפני:>
אני מוריד את זה. יש חוק אחר שלהם. זה לא פיצול.
<באסל גטאס (הרשימה המשותפת):>
הבנתי, אבל לא דרוש אישור?
<היו"ר משה גפני:>
לא, לא.

<קריאה:>
זה לא פיצול, כי הוא הוסיף את זה - - -

<היו"ר משה גפני:>
אני מוריד את זה.

<מיקי לוי (יש עתיד):>
אדוני, זה לא נושא חדש? אני מבקש לשאול את היועצת המשפטית. גברתי היועצת המשפטית.

<היו"ר משה גפני:>
מיקי לוי שואל האם זה נושא חדש.

<שגית אפיק:>
מה נושא חדש?

<מיקי לוי (יש עתיד):>
הורדה של הסעיף היא נושא חדש.

<קריאה:>
מה שהוא מציע זה בסדר.

<מיקי לוי (יש עתיד):>
טוב, ניסיתי.

<היו"ר משה גפני:>
הלאה.

<קריאה:>
זה ירד?

<היו"ר משה גפני:>
זה עוד לא ירד. אמרתי: "אם...".
<שגית אפיק:>
נעבור על הכל.

<רחל עזריה (כולנו):>
אתה ידוע במהירות שלך, כבוד היו"ר. אז הוא חשב שאיך שזה אז זהו.

<מיקי לוי (יש עתיד):>
אדוני, מצביעים על הסעיף, אם הוא יורד?

<היו"ר משה גפני:>
לא, לא, לא. עוד לא, עוד לא, עוד לא.

<מיקי לוי (יש עתיד):>
למה? נעשה את זה פשוט.

<היו"ר משה גפני:>
לא. זה בגלל שיכול להיות שהם ישנו את דעתם.

<שגית אפיק:>
בעמוד 3 בפסקה (4) – סעיף 73 עוסק במועדים. כיון שההצעה הזאת בעצם באה לקצר את כל המועדים לרישום נכס, ביקשה הממשלה במקור לקצר את הזמנים - -
<היו"ר משה גפני:>
רבותי, לא להפריע.

<שגית אפיק:>
- - של הנישום ושל עורך-הדין שלו מ-40 ימים ל-20 ימים. הוועדה שינתה את זה כך שזה יהיה 30 ימים.
<היו"ר משה גפני:>
זה ירד מ-40 ימים ל-30 ימים.

<שגית אפיק:>
זה יורד מ-40 ל-30. הם ביקשו לרדת ל-20 ימים, והוועדה אישרה: 30.
<קריאה:>
לאחר שירד מ-50.

<שגית אפיק:>
הלשכות ביקשו לבחון תיקון נוסף לגבי חגים ומועדים בתוך 30 היום האלה.
<יוסי אלישע:>
כן, אנחנו רק ביקשנו לפחות בעניין חגי תשרי, קרי בסוכות ובפסח, שהתוצאה היא שבפועל יש מספר ימי עבודה מאד-מאד מצומצם, אם היום האחרון נופל בסוכות או בפסח – שיתווספו רק חמישה ימים. לפחות את זה.
<דורון סמיש:>
אני יכול להציע הצעת פשרה, הצעת פשרה שלא דנו בה?

<היו"ר משה גפני:>
שמה?
<דורון סמיש:>
שבמקום "30 ימים" יהיה "20 ימי עסקים". זה יפתור את הבעיה.

<מיקי לוי (יש עתיד):>
לא. זה חוכא ואיטלולא. ממש לא. להפך, צריך להוסיף עוד חמישה ימים, אם זה נופל בסוכות או בפסח.

<היו"ר משה גפני:>
בסדר, די.

<מיקי לוי (יש עתיד):>
תגידו לי: אם הם יאחרו ולא יביאו לעשות את ההסדרים האלה, מה אתם - - - ?
<היו"ר משה גפני:>
מיקי, אין דיון כזה. דיברנו על זה. מה שסיכמנו זה מה שיהיה.
<באסל גטאס (הרשימה המשותפת):>
בכלל למה ממשיכים?

<מיקי לוי (יש עתיד):>
ואם זה ייפול בחג הקורבן? אנחנו גם מבקשים.

<קריאה:>
אם זה ייפול בחג הקורבן, אתה לא מוסיף חמישה ימים?

<היו"ר משה גפני:>
רבותי.

<יוסי אלישע:>
השאלה שלו – אני לא יודע את אורך החג, אבל אם אורך החג מעל שבעה ימים, כמו שקורה בפסח ובסוכות, אז אין ימי עבודה להגיש. אנשים פשוט יאחרו. זה מה שיקרה. חבל. היו 50 ימים, ירדנו ל-40, ועכשיו ירדו ל-30. קיצרנו את התקופה.
<קריאה:>
אדוני, הוא צודק.

<רחל עזריה (כולנו):>
אז עדיף "ימי עבודה".
<יוסי אלישע:>
קיצרנו את התקופה בחצי.

<קריאה:>
זה לא הגיוני.

<רחל עזריה (כולנו):>
אז עדיף "ימי עבודה", ואז אין לנו את כל המצבים.

<יוסי אלישע:>
אני חייב להגיד לךְ שאני מעדיף "ימי עבודה", ולדעתי, לרשות תהיה - - -  מאוד קשה.
<דורון סמיש:>
אנחנו מעדיפים שזה יהיה "30 ימים".

<רחל עזריה (כולנו):>
אבל, לרשות. מי הציע? זה האוצר שהציע.
<דורון סמיש:>
לא, לא. האוצר הציע, אבל רשות המסים – 30 ימים רגילים זה - - -  
<קריאה:>
- - - תפעוליות עם זה.

<רחל עזריה (כולנו):>
אה, עם "ימי עבודה"? עם ההגדרה?

<יוסי אלישע:>
אני חושב שזה ראוי.

<מיקי לוי (יש עתיד):>
הבעיה היא שכאשר הם יתחילו להתעסק עם ימי עבודה, ערב חג וכו', - - -
<קריאה:>
מעדיפים 30 ימים רגילים.

<רחל עזריה (כולנו):>
בסדר, בסדר. נכון. גם אין הגדרות בישראל.

<מיקי לוי (יש עתיד):>
30 ימים רגילים עדיף.
<היו"ר משה גפני:>
רבותי, בסדר. הבנו.

<מיקי לוי (יש עתיד):>
תסכימו לעוד חמישה ימים בגלל עיד אל-פיטר, בגלל פסח, בגלל חג הקורבן וסוכות.
<היו"ר משה גפני:>
הלאה.

<שגית אפיק:>
אני בעמוד 4 – סעיף התחילה. רשות המסים ביקשה לאחר את התחילה בשלושה חודשים, ולכן במקום "90 ימים" זה יהיה "180 ימים.
<ישי פרלמן:>
רק נזכיר שזה מהאישור של הדו"ח.

<היו"ר משה גפני:>
מה זה?

<ישי פרלמן:>
זה מהכניסה לתוקף של התקנות של הדו"ח.
<שגית אפיק:>
זה יהיה 180 ימים.

<קריאה:>
כן.

<שגית אפיק:>
בעצם, עכשיו, אנחנו מגיעים לנושא של אישור עירייה, נושא שגם נגענו בו אתמול.

<דורון סמיש:>
שגית, התקנות טרם אושרו. - -

<שגית אפיק:>
אנחנו יודעים שהתקנות טרם אושרו.

<דורון סמיש:>
- - זאת אומרת זה 180 יום מאישור התקנות ולא מהאישור.
<שגית אפיק:>
מאישור התקנות.

<קריאה:>
זה לא מהאישור – זה מיום התקנות.

<קריאה:>
זה לבקשתכם.

<היו"ר משה גפני:>
חבר'ה, עם כל הכבוד, אני מבקש לא להתערב. היום הזה זה לא יום שאנחנו...
בבקשה.

<שגית אפיק:>
אבל, לכן, זה מה שכתוב. בסדר? אתה רק אומר לי שהתקנות לא אושרו. אנחנו יודעים.
<דורון סמיש:>
לא. זה כדי שהוועדה תבין.
<היו"ר משה גפני:>
בסדר, נו.

<שגית אפיק:>
לא. פשוט יש לנו המון זמן...
<היו"ר משה גפני:>
הלאה, הלאה. אפשר גם להשהות את התקציב בעוד שנתיים.
<שגית אפיק:>
בעצם, הגענו לסעיף האחרון, והוא בעמוד 5, וזה נושא אישור העירייה. כיון שבהליך רישום נכס יש גם את הנושא שנדרש אישור עירייה על מנת להתקדם בתהליך, עלתה כאן בקשה שגם הרשויות המקומיות יוכלו להתחייב למועדים מסוימים. עלתה אבחנה בין מצב שבו אין לבעל הנכס חוב כלשהו ונאמר שהוא יכול לעשות את זה, כלומר העירייה יכולה להוציא אישור במצבים האלה או במועד הבקשה או יום-יומיים אחרי, ועלתה כאן הצעה אפילו מאגף התקציבים שאפשר לתת עד שבעה ימים, ואני לא יודעת אם זה לא ארוך מדי אבל זה עלה פה.
<קריאה:>
- - -

<היו"ר משה גפני:>
תכף נראה.

<שגית אפיק:>
בהתקיים חוב, יש שני מצבים: יש מצב בו החוב הוא חוב רגיל של ארנונה או חוב אחר, ויש מצב שבו החוב הוא חוב של היטל השבחה. במצב של היטל השבחה, הרשות המקומית צריכה לעשות הליך שהוא טיפה מורכב יותר, ולכן אנחנו חשבנו לקצוב את זה עד למצב שבו הרשות המקומית מוציאה את השומה לגבי סכום החוב.
<היו"ר משה גפני:>
לא האישור.

<שגית אפיק:>
לא האישור הסופי שלה, אלא רק את השומה. ואז, זה כבר בידי הנישום. אם הוא מחליט לשלם במקום, הוא שילם במקום. אני חשבתי ש-60 ימים להוצאת שומה במצב של היטל השבחה זה זמן סביר יחסית, ולכן זה מה שהנוסח אומר.
<היו"ר משה גפני:>
זאת אומרת, יום, יומיים או שבוע, - -

<שגית אפיק:>
אם אין חוב, ו-60 ימים – בהתקיים - - -
<בני ביטן:>
לא. 50 יום.

<היו"ר משה גפני:>
שנייה, בני.

<בני ביטן:>
סליחה, אדוני היושב-ראש.

<היו"ר משה גפני:>
60 יום - - -
<שגית אפיק:>
60  יום עד להוצאת שומה במצב שבו יש היטל השבחה.
<היו"ר משה גפני:>
הוצאת שומה ולא אישור.

<שגית אפיק:>
רק הוצאת שומה.

<שביט מס:>
רק לחדד: זו הוצאת שומה שכנגד תשלומה התקבלו האישורים כמובן.
<היו"ר משה גפני:>
ברור, ברור.

<שביט מס:>
שגית, זה צריך להיכתב.

<יאיר רביבו:>
שכחת לדבר על בנייה בלתי חוקית. היום, הדרך היחידה שלנו לאתר בניות בלתי חוקיות זה בסף של המעבר, ואז שולחים פקח לכל בית לראות אם יש פגיעה בטיחותית. אתה מבין מה זה אומר?
<היו"ר משה גפני:>
לא.

<יאיר רביבו:>
הדרך היחידה של עיריות להתמודד ולתפוס את הבנייה הבלתי חוקית היא בשלב המעבר. אם יש בנייה בלתי חוקית, זה סיפור אחר לגמרי.
<היו"ר משה גפני:>
מה אתה עושה בבנייה בלתי חוקית?

<יאיר רביבו:>
בבנייה בלתי חוקית – אתה בא ורואה שהנכס הוא לא כמו הנכס המקורי, ואתה אומר לבעל הנכס - - -
<היו"ר משה גפני:>
אני יודע מה זה "בנייה בלתי חוקית", אבל במה זה נוגע למה שאנחנו מדברים עכשיו?
<יאיר רביבו:>
זה נוגע לזה שהנכס השתנה, והאדם צריך עכשיו להוציא אישורים להסדיר את הנכס שלו והוא לא יכול למכור נכס שיש בו חריגה של בנייה בלי חוקית.
<קריאה:>
לגליזציה.

<יאיר רביבו:>
לכן כשיש בנייה בלתי חוקית, הסיפור אחר לגמרי והוא יכול לקחת גם שנה. הדרך היחידה לעשות לגליזציה היא רק במעבר בין דירות.
<שביט מס:>
אבל הוא לא מסדיר את התשלום של הבנייה הבלתי חוקית? הוא צריך להסדיר את זה.
<יאיר רביבו:>
מישהו צריך לצאת ולאמוד את ההיטלים.
<קריאה:>
הוא אומר שכל העסקה נכנסת ל-delay.
<יאיר רביבו:>
זו בעיה של העבריין.

<שגית אפיק:>
תוך כמה זמן אתם שולחים את הפקח כדי לבדוק?

<יאיר רביבו:>
בעיריית לוד עשינו רפורמה, ובה עשינו מסלול ירוק; דירות שהן לא דירות גן או גג, שם יש את העבירות הכי גדולות, לבן-אדם יש שמונה קומות - - -
<היו"ר משה גפני:>
לא חשוב. אל תיכנס לזה. מה עשיתם?

<יאיר רביבו:>
שלושה ימי עבודה – נותנים לו. אם אין חוב והוא לא דירת גן או גג, אז זה שלושה ימי עבודה ונותנים לו אישור לטאבו. אם יש לו דירת גן או גג, יוצא פקח, ואז אנחנו אומרים: 30 יום קודם כל שהפקח ייצא. אם אין בעיה בדירה, הפקח צריך לבדוק שהדירה תואמת לרישום בספרי העירייה. דעו לכם שזה עוצר עבריינים. מה קורה? זה כדי שחוטא לא ייצא נשכר. בן-אדם הרחיב את דירתו באופן לא חוקי ומוכר אותה לצד ג', והוא משביח את הנכס שלו.
<היו"ר משה גפני:>
מה אתה מציע? הרי, בסופו של דבר, פה זה שירות לאזרח.
<יאיר רביבו:>
כשאתה אומר "חוב", תכתוב "חוב או בנייה בלתי חוקית".
<היו"ר משה גפני:>
אני מציע: אם אין לו חוב – זה שבעה ימים. אם יש חוב או בנייה בלתי  חוקית או לא חשוב מה – זה יהיה 90 יום.
<קריאה:>
נשק מצוין.

<קריאה:>
מה זה בנייה בלתי חוקית?

<קריאה:>
חוב למים? חוב לארנונה?

<היו"ר משה גפני:>
אם יש חוב או יש טענה על בנייה בלתי חוקית, - -
<יאיר רביבו:>
יש שני סוגי חובות.

<היו"ר משה גפני:>
- - בתוך 30 יום לשלוח פקח? ואז יש אפשרות של 30 יום.

<קריאה:>
אדוני היושב-ראש, רק - - -
<היו"ר משה גפני:>
הבנייה הבלתי חוקית – כשיש טענה שהוא שולח פקח בתוך 30 יום, הוא מעמיד את הנכס הזה במצב כאילו יש לו חוב.
<שביט מס:>
אבל, ייתכן שלנכס כזה אין חוב, ואז הוא לא נכנס לסעיף (א).

<היו"ר משה גפני:>
יש את החלק הראשון: אם אין חוב – זה שבעה ימים. אם יש חוב – 90 יום. בסדר? בסדר. יש דירה שאין לה חוב אבל העירייה טוענת שיש שם בנייה בלתי חוקית. אם נשלח פקח והוא חוזר עם זה שבאמת יש בנייה בלתי חוקית - - -
<קריאה:>
תוך כמה זמן?

<היו"ר משה גפני:>
30 יום.

אם חוזר פקח לעירייה וכותב בעירייה שהנכס הזה נבנה באופן בלתי חוקי, הוא נכלל בקטגוריה השנייה של ה-90 יום. בסדר?
<יוסי אלישע:>
אדוני, ואם לא?

<היו"ר משה גפני:>
שנייה. באמת.
<יוסי אלישע:>
אבל השבעה ימים - - -
<היו"ר משה גפני:>
אני לא נותן לך, בסדר?
<שגית אפיק:>
יוסי, אם לא, אז תוך שבעה ימים.

<יוסי אלישע:>
אבל הוא מוציא פקח רק אחרי 30 ימים, אז איך זה מסתדר?

<קריאה:>
הוא צריך להודיע על היעדר חוב אחרי הפקח.

<קריאה:>
צריך לשלוח גם מודד. מה תעשה? מה תעשה עם מודדים?
<יוסי אלישע:>
היעדר החוב מתברר רק אחר כך ולא תוך שבעה ימים על דירה כזו.

<קריאה:>
30 יום זה בערך זמן מינימאלי להוציא. אם יש לו חריגת בנייה, זה בכלל לא מותנה בעניין של חוב או לא. הוא צריך להסדיר את החריגה.

<היו"ר משה גפני:>
טוב. אז נשאיר את זה ככה. זה יהיה 90 יום, ושבוע. אוקיי, לא נכנסים לבנייה הבלתי חוקית. זה באמת לא קשור לפה.
רבותי, אני מסיים בזה את הדיון.

<קריאה:>
אדוני, אפשר בבקשה?

<אילן שוחט:>
שאלה קטנה – כראש עיריית צפת, יש לנו אנשים שלא משלמים. יש להם קנסות ועיקולים בבנקים, והם מצפצפים על כולם. המקום היחידי שאני יכול לתפוס אותם, השלב האחרון לתפוס את אותם אנשים, זה הרגע הזה. עברו 90 יום – יש עיריות, וכרגע אני מדבר בשם עיריות אחרות, שאצלן זה יותר מסורבל ולוקח זמן – ויום אחד, אז מה? אותו בן-אדם, אותו עבריין, הרוויח? זהו? הוא לא ישלם?
<שגית אפיק:>
שים לב: "עד 90 ימים" זה להוצאת שומה. אתה צריך להוציא שומה לבן-אדם תוך 90 ימים על גובה החוב שאתה חושב שהוא צריך לשלם לך. אין פה התנייה שאתה תיתן את האישור. האדם יצטרך ללכת ולשלם את החוב.
<אילן שוחט:>
אם, נניח, לא הוצאתי את השומה אחרי 90 יום?
<היו"ר משה גפני:>
אז זה לא בסדר. זו עבירה על החוק.

<שגית אפיק:>
אז תיתן לו אישור.

<היו"ר משה גפני:>
תיתן לו אישור.

<אילן שוחט:>
מה זה אומר לגבי החוק? הוא יקבל אוטומטית?

<שגית אפיק:>
90 ימים להוציא שומה, באמת.

<בני ביטן:>
לא. הם רצו לתת "30", ובא היושב-ראש ואומר "90". זה הגיוני.

<קריאה:>
90 זה סביר לחלוטין.

<בני ביטן:>
אם אנחנו לא יכולים להוציא אחרי 90 יום - - -
<קריאה:>
בתוך 90 יום, ברגע שיש לך שומה, אתה נכנס לתקנות של תכנון ובנייה ואין לך בעיה.
<יוסי אלישע:>
שגית, תוסיפי רק שכנגד התשלום יתקבל אישור, כדי שזה יהיה ברור.
<אילן שוחט:>
חשוב שזה לא יפגע. אם עברו 90 יום, שזה לא יפגע בחוקיות החוב.
<קריאה:>
מיקי, מה קורה פה?

<מיקי לוי (יש עתיד):>
בלגאן.

<אילן שוחט:>
שזה לא יהווה עילה למחיקת החוב.

<קריאות:>
- - -

<יעקב אשר (יהדות התורה):>
היושב-ראש, אפשר מילה אחת? מיקי, שנייה.
<מיקי לוי (יש עתיד):>
יוסי, אין בעיה. אישור התשלום הוא אוטומטי.

<יוסי אלישע:>
ממש לא. אתה שמעת פה שיכולות להיות בעיות אחרות. צריך שיהיה כנגד התשלום אישור, וזה ברור. 
<אילן שוחט:>
שזה לא יהווה עילה - - -

<היו"ר משה גפני:>
יעקב אשר, בבקשה.

<יעקב אשר (יהדות התורה):>
אני רוצה שהיועצת המשפטית גם תקשיב.
<שגית אפיק:>
אני מקשיבה.

<יעקב אשר (יהדות התורה):>
מבחינת לוח-הזמנים הזה, הוא סביר לחלוטין. יש רק דבר אחד שיכול להדאיג כל ראש רשות: מבחינה משפטית, ברגע שמוציאים את האישור, שהאישור לא יהיה לצורך עניין זה דבר שהוא בעצם מונע מהעירייה - - -
<היו"ר משה גפני:>
איזה אישור?

<יעקב אשר (יהדות התורה):>
אותו אישור לטאבו, וזה נושא הדיון.

<היו"ר משה גפני:>
איזה אישור?

<שגית אפיק:>
אישור עירייה.

<יעקב אשר (יהדות התורה):>
האישור של העירייה. ברגע שהעירייה נותנת אישור, השאלה היא האם אפשר רק להגביל את זה. בזמנים זה מצוין. בעצם, האישור הזה משמש לכך שכשבא אותו יזם או אותו בן-אדם הוא אומר: אין לי חובות, הנה קיבלתי אישור. אז, לצורך זה, זה לא יוכל לשמש. זאת אומרת, גם העירייה לא עשתה את כל מה שהיא צריכה לעשות במסגרת 90 היום, שזה לא יהווה אסמכתא לבית-משפט להגיד שאין חוב.
<קריאה:>
מה עשינו בזה?

<יעקב אשר (יהדות התורה):>
את הבנת מה שאני שואל?

<שגית אפיק:>
אני מבינה. אתה אומר שלא הוציאו שומה בתוך 90 ימים, והוא יקבל אישור עירייה לצורך רישום נכס, - -

<יעקב אשר (יהדות התורה):>
רגע, דקה. זה לרוץ קדימה.

<שגית אפיק:>
- -אבל העירייה עדיין תוכל להוציא לו שומה לצורך תשלום.
<קריאה:>
בדיוק.

<יעקב אשר (יהדות התורה):>
נכון.

<שגית אפיק:>
בסדר גמור.
<יעקב אשר (יהדות התורה):>
לעגן את זה, וגם להודיע את זה בפרוטוקול שיבינו שזה לא פוטר אותו.
<שגית אפיק:>
ננסח את זה.

<יעקב אשר (יהדות התורה):>
שלא ישתמשו בזה.

<יוסי אלישע:>
שגית, זה אותו מסלול למס שבח. גם שם משלמים, והחוב ממשיך לרוץ.
<יעקב אשר (יהדות התורה):>
בדיוק, בדיוק.

<שגית אפיק:>
בסדר גמור. כן, זה מה שעשו רשות המסים.

<מיקי לוי (יש עתיד):>
ברושי, מה עם הקיבוצים?

<איתן ברושי (המחנה הציוני):>
הקיבוצים יושבים איתן.

<היו"ר משה גפני:>
רבותי, אני מסיים כאן את הדיון. אני אצטרך תשובה לגבי הנושא של הפשרה של ה-17.5%. אני אדבר על העניין הזה.
אני ארצה תשובה, לקראת ההצבעה, לגבי העלאת עניין השבתות והחגים.
<באסל גטאס (הרשימה המשותפת):>
זה לא ירד מסדר-היום?

<שגית אפיק:>
הוא הציע. חן, תחזור על ההצעה.

<היו"ר משה גפני:>
מה ההצעה?

<חן לב:>
ימי עסקים.

<שגית אפיק:>
אה, אתה הצעת: ימי עסקים.

<היו"ר משה גפני:>
לא, לא.

<שגית אפיק:>
יוסי, מה אתה הצעת?

<יוסי אלישע:>
הצעתי חמישה ימים בסוכות ובפסח, חגים שהאורך שלהם הוא מעל שבעה ימים.
<מיקי לוי (יש עתיד):>
זה כסף קטן. בחייכם, זה סביר.

<שגית אפיק:>
חן, אתה מסכים להצעה של יוסי?

<ישי פרלמן:>
סליחה, אנחנו, רשות המסים, לא - - -

<שגית אפיק:>
רשות המסים?

<ישי פרלמן:>
הנושא של ימי עסקים זה לא הצעה.
<שגית אפיק:>
"ימי עסקים" לא מקובל גם עלינו. מה עם ההצעה של עורך-הדין אלישע?

<מיקי לוי (יש עתיד):>
לא "ימי עסקים" – 30 יום עגול פלוס חמישה ימים בפסח ובסוכות.

<ישי פרלמן:>
גם היום, אם יום המועד, מועד ההצהרה, נופל בחג, יש יום נוסף לפי  חוק הפרשנות.

<היו"ר משה גפני:>
רבותי.

<שגית אפיק:>
איך? מה? יום נוסף.

<היו"ר משה גפני:>
לא. אחריו.

<קריאה:>
ביום למחרת.

<ישי פרלמן:>
הרי ממילא גם אם ההצהרה – הרי אחת מהטענות של לשכת עורכי-הדין היא שצריך לאסוף קבלות וחשבוניות – מוגשת ללא החשבוניות והן מוגשות אחר כך בנפרד, זה עדיין נחשב הצהרה במועד. אני לא רואה את הסיבה המיוחדת - - -
<שגית אפיק:>
אבל, יוסי, אם כבר אתה עושה עסקה לפני החג, כבר תגמור אותה ותגיש.  מה?
<יוסי אלישע:>
אבל, לאנשים לוקח זמן עד שהם משלמים תשלומים ועד שהם הולכים גם לעירייה. יש פה תהליך. זה גם עד שרושמים הערות.
<היו"ר משה גפני:>
תודה. רבותי, אני מבקש שתחשבו עוד פעם - - -
<מיקי לוי (יש עתיד):>
אני – רביזיה על העניין הזה. אני לא מוכן.

<היו"ר משה גפני:>
עוד אין רביזיה. עוד אין הצבעה.

<מיקי לוי (יש עתיד):>
אני לא אסכים. אתם סתם מכבידים את ידכם על האזרחים. זה פשוט לא יאומן. מה הוא ביקש? חמישה ימים?

<היו"ר משה גפני:>
מיקי.

אני מבקש, לפני ההצבעה, שתהיה במשך היום מאוחר יותר, לגבי נושא המסלול הירוק, שתבדוק עוד פעם האם להוסיף ימים בחגי תשרי ובפסח.
<מיקי לוי (יש עתיד):>
עיד אל פיטר - - -
<קריאה:>
אבל, יש הערה לנוסח.

<היו"ר משה גפני:>
מה?

<דורון סמיש:>
אני חושב שעדיף פשוט "35" וזהו. זה יותר פשוט.

<היו"ר משה גפני:>
35?

<מיקי לוי (יש עתיד):>
מצוין. מקובל. 35 יום. כל השנה 35 יום? מקובל.

<דורון סמיש:>
מעדיפים שזה יהיה פשוט ואחיד.

<מיקי לוי (יש עתיד):>
רצינו פחות, ונתתם עכשיו יותר.

<היו"ר משה גפני:>
לא, לא. אני לא רוצה. אני מסכים שזה יהיה 33.

<מיקי לוי (יש עתיד):>
לא. הוא נותן 35 על כל השנה.

<היו"ר משה גפני:>
זה לא טוב, בגלל שהאזרח מחכה לאישור. אנחנו רוצים לקצר.

<שגית אפיק:>
רצינו לקצר.

<קריאה:>
36 – פעמיים ח"י.

<היו"ר משה גפני:>
אפשר לעשות ארבע פעמים ח"י – רק שהאזרח כבר לא יהיה חי כל כך...
<ישי פרלמן:>
שגית, אנחנו רוצים שזה יהיה אחיד. הרי אנחנו כרגע עשינו - - -
<שגית אפיק:>
כן. אתם צודקים.

<יוסי אלישע:>
יש הערה לנוסח של המסלול הירוק.
<שגית אפיק:>
יוסי, היום הכל "30", והמקום היחיד שקיצרנו הוא מ-40 ל-30.
<יוסי אלישע:>
אני אומר לךְ בכנות: זו לא מלחמת העולם, וזה לא הדבר. אבל אני חושב שבזמן שבו אין זמן עבודה, ראוי לאפשר. לא תאפשרו – מה שיקרה הוא שיהיו תיקוני שומה. הם יסבלו מזה. יגישו דיווחים לקויים.

<שגית אפיק:>
בסדר. איזה תיקון נוסח?

<ישי פרלמן:>
אז בכמות העסקאות הקטנות האלה, שנעשות ממש כמה ימים לפני החג, אנחנו נסתדר עם זה. בסדר.
<היו"ר משה גפני:>
מה הם שינויי הנוסח?

<קריאה:>
בסעיף רשמתם את הפחת- - -

<שגית אפיק:>
אה, אתה מדבר על המסלול הירוק.

<קריאה:>
כן. רשמתם פחת פעמיים. את הפחת ניכיתם פעמיים. צריך לסדר את זה.
<היו"ר משה גפני:>
בסדר. תרשמי את זה, אם אנחנו נחזור לזה.

אמרתי שאם המצב יהיה שהם לא ילכו לפשרה, אני מוריד את הסעיף הזה. יש הצעת חוק רגילה בעניין הזה, ואז נדון.

<אריאל צבי:>
שגית, אפשר שאלה לגבי ההסדר שיחול על רשויות מקומיות? המועדים שקבועים בו, ברגע שהם חולפים, אפשר להגיש את העסקה לרישום או שזה רק - - -
<שגית אפיק:>
כן.

<אריאל צבי:>
זה לא מופיע בנוסח.

<שגית אפיק:>
אנחנו ננסח. עכשיו חידדנו את הנוסח ככה: בהיעדר חוב – זה שבעה ימים להוציא את התעודה. בהתקיים חוב – צריך להוציא שומה בתוך 90 ימים, כאשר ברגע שהוא משלם את השומה הוא מקבל תעודה. לא הוצאה שומה בתוך 90 ימים – הוא מקבל את התעודה, ועדיין חייב בחוב.
<אילן שוחט:>
השבעה ימים הם שבעה ימי עסקים, כן?

<שגית אפיק:>
שבעה ימים.

<קריאה:>
זו הייתה הערה שהוספנו.

<אילן שוחט:>
שבעה ימי עבודה.

<קריאה:>
יש את ההערה שהוספנו.

<שגית אפיק:>
איך? אני לא שומעת.

<אריאל צבי:>
צריך שתהיה הערה בפנקסי המקרקעין בדבר הזה, כמו שיש לגבי - - -
<היו"ר משה גפני:>
אוקיי. תודה רבה. סיימנו את הדיון בזה. אנחנו נצביע במשך היום.
לגבי הימים, אני משאיר את זה - - -

<שגית אפיק:>
תשאיר: 30.

<היו"ר משה גפני:>
למה?

<קריאה:>
אתם גורמים לזה שחריגות בנייה יהיו - - -
<יעקב אשר (יהדות התורה):>
זה לא קשור.

<קריאה:>
לא. זה עדיין עוצר.

<יעקב אשר (יהדות התורה):>
זה לא קשור. אתה יכול תמיד לטפל בו גם הלאה. הוא עשה את העבירה – אתה יכול לטפל בו גם הלאה.
<היו"ר משה גפני:>
אני מבקש התייעצות עם חברי הוועדה אצלי בחדר על קרן הארנונה. אחרי זה נחזור לסדר-היום.
<קריאה:>
אני יכול לבוא?

<היו"ר משה גפני:>
לא. ראשי ערים – לא.

<קריאה:>
כמה זמן הפסקה?

<היו"ר משה גפני:>
רבע שעה. אחר כך אני ממשיך עד 11:45. אצלי בחדר עכשיו עם חברי הוועדה – על קרן הארנונה.

<הישיבה ננעלה בשעה 10:15.>

